Comitetul Internaţional Olimpic (CIO) a ridicat marţi, provizoriu, suspendarea ce fusese dictată împotriva Comitetului Olimpic din Guatemala (COG), care va permite astfel sportivilor săi să concureze la Jocurile Olimpice de la Paris din 2024, dar şi la restul competiţiilor reprezentând ţara lor cu simbolurile naţionale, informează EFE, potrivit Agerpres.
Comitetul olimpic guatemalez a fost suspendat din atribuţiile sale în octombrie 2022, după ce Curtea Constituţională a ţării a decis să anuleze o parte din statutul forului olimpic.
Decizia de ridicare a suspendării a fost luată de Comitetul Executiv al CIO, reunită la Lausanne.
"În interesul sportivilor, Comitetul Executiv a luat în considerare ridicarea provizorie a suspendării până la noi ordine", a transmis CIO într-un comunicat.
Bazele acestei decizii au fost convenite luna trecută, în urma unei reuniuni la care au participat preşedintele CIO, Thomas Bach, şi preşedintele Guatemalei, Bernardo Arevalo de Leon, care a deblocat situaţia.